ועדת הכספים, כנסת 24, פרוטוקול מספר 300, 2022-06-14 13:30

אלכס קושניר: האמת שאני מתרגש לעבור לנושא השני על סדר היום - הטבות בדיור עבור משרתי מילואים, במסגרת ציון יום ההוקרה לחיילי מילואים, דיון שיזם חבר הכנסת משה טור פז יחד עם חבר הכנסת יואב קיש.

אלכס קושניר: אני מברך את סגן השר אלון שוסטר שנמצא כאן איתנו.

אלכס קושניר: אם נשאר משהו בקונצנזוס במציאות המורכבת שאנחנו חיים בה, זה האחוז מכלל אוכלוסיית ישראל שעדיין נושא בנטל ומשרת במילואים.

אלכס קושניר: בסוף שנת 2020 קיבלתי פנייה מגדוד מילואים אחד.

אלכס קושניר: החיילים והמג"ד סיפרו לי סיפור מאוד מוזר – שאם חייל מילואים מתגייס בדצמבר ובמהלך השירות שלו הוא חוצה את השנה הקלנדרית, התגמול שלו לא מוכפל, כלומר לא כל הימים באים בחשבון כמקטע אחד אלא זה מחולק לשניים.

אלכס קושניר: כשהייתי חבר כנסת באופוזיציה פניתי למשרד ביטחון, לצה"ל, והתחלנו לגלגל את הנושא הזה.

אלכס קושניר: בקדנציה הזאת שוב פעם פניתי למשרד הביטחון, כשפה אני חייב לציין את ההירתמות של שר הביטחון בני גנץ ונציגי צה"ל, והצלחנו לפתור את זה.

אלכס קושניר: בחודש מאי אותם חיילי מילואים קיבלו את התגמולים שלהם רטרואקטיבית לא רק על שנת 2021 ועל שנת 2020, גם על שנת 2019.

אלכס קושניר: זה אולי נראה דבר קטן שהצלחנו לעשות, אבל זה דבר מאוד מאוד גדול.

אלכס קושניר: אני מברך את הממשלה על ההחלטה המשמעותית מאוד שהיא קיבלה ב-9 במאי השנה.

אלכס קושניר: ההחלטה היא מאוד גדולה, אבל לא בכל הסעיפים היא קונקרטית ומדויקת.

אלכס קושניר: אני מאמין שחלק מהדברים שם דורשים חקיקה, חלק מהדברים דורשים החלטות.

אלכס קושניר: אני מאוד מקווה שגם בזה תוכלו להיות יעילים כמו שאתם יודעים על מנת שאותם חיילי מילואים, אותם לוחמים, מפקדים, מפקדות וחיילות יקבלו את הדבר הקטן הזה שמגיע להם, יקבלו את התודה הקטנה הזאת על זה שהם עוזבים את המשפחות, את העבודה, את השגרה, את הלימודים, שמים מדים ומשרתים אותנו בכל מיני גזרות ובכל מיני מקומות.

אלכס קושניר: זאת גם ההזדמנות להגיד תודה למשרתי ומשרתות המילואים על מה שהם עושים - זה בכלל לא מובן מאליו.

אלכס קושניר: אתם ארץ ישראל היפה, מדינת ישראל היפה, ואנחנו מוקירים לכם תודה מקרב לב.

אלכס קושניר: אנחנו נפתח ביוזם הדיון, חבר הכנסת משה טור פז, ואז סגן השר.

משה טור פז: אדוני יושב הראש, תודה רבה לך על הכינוס הזה בוועדת הכספים, תודה לחבריי המילואימניקים, לאנשי צה"ל.

משה טור פז: לפני 20 שנה ישבתי בנגמ"ש שדהר את דרכו בתוך העיר טול כרם.

משה טור פז: יצא ככה שבתוך הנגמ"ש אחד מהחבר'ה היה סוכן ביטוח.

משה טור פז: כשהיינו בדרכנו ללחימה בטול כרם, אמר אחד מהחבר'ה: "תגידו, ביטוח יש לכם"?

משה טור פז: תוך כדי נסיעה 10 נגמ"שים של פלוגה ב' בגדוד 420 של חטיבת שועלי מרום עשו ביטוח חיים כדי שחלילה אם יקרה משהו הם יהיו מכוסים.

משה טור פז: דרך אגב, אחד מהחיילים מפלוגה א', אורן צמיק, לא חזר מהקרב הזה, הוא נהרג בסיבוב של מחנה הפליטים.

משה טור פז: כשכולם חשבו על הביטוח, אני חשבתי על עבודת התזה שלי באוניברסיטה שהייתה לקראת סיום, שאלתי את עצמי אם אני אזכה להגיש אותה או לא - היה לי נורא חשוב לסיים את התואר השני שלי - ובאמת כשחזרתי הגשתי אותה.

משה טור פז: למרות שהמציאות השתפרה מאז דרמטית – גם חוק המילואים ב-2008, גם התיקונים של 2012 ו-2018 - עדיין אנחנו מוצאים את עצמנו ב-2022 בוועדת הכספים דנים בנושאים שבהם אנחנו יכולים כחברה, כוועדת כספים, ככנסת ישראל להוקיר בהם תודה בצורה טובה יותר למשרתי המילואים.

משה טור פז: אני חושב שמובאת כאן לוועדה הצעה בנושא של רכישת יחידות דיור, הצעה ראויה.

משה טור פז: ראוי, בעיני, שלצד ההוקרה ונקודות הזיכוי והכל נזכור שבסוף אלה אנשים שמסכנים את חייהם, או מסייעים לאלה שמסכנים את חייהם, ובלעדיהם אין לנו צבא.

משה טור פז: ברגע האמת אנחנו צריכים להיות שם בשבילם.

משה טור פז: תודה.

אלון שוסטר: אני רוצה לברך בוועדה הזאת את חבר הכנסת טור פז ואת חבר הכנסת קיש על היוזמה החשובה.

אלון שוסטר: הנענו מחדש את ועדת השרים להוקרת המילואים.

אלון שוסטר: נדמה לי שה-9 במאי היה המועד של ועדת שרים אחרי מספר שנים של קיפאון בכל מיני תחומים - גם בנושא הזה.

אלון שוסטר: אני מאוד מקווה שההמשך יאיר פנים להמשכיות בתחום החיוני הזה.

אלון שוסטר: יש לנו בשבוע הבא ועדת מנכ"לים לבקרה על החלטות שקיבלנו, למעשה שרטוט פניה של ההחלטה ל-2023.

אלון שוסטר: פה אנחנו נוגעים בסיוע המסוים בדיור, שגם הוא לא פשוט, גם הוא לא קל.

אלון שוסטר: אני נוגע בדיוק בשורש הוויכוח הלגיטימי שקיים.

אלון שוסטר: אתם מכירים את הסיטואציה שבה כשעוסקים בנושא מסוים שהוא הכי חשוב - במקרה הזה זה הוקרת המילואים שכולנו התכנסנו לצורך הזה - מגיעים לדירקטוריון, להנהלה, לוועדה ואז פתאום מסתבר שיש כל מיני היבטים נוספים.

אלון שוסטר: אני מניח שנשמע את הקשיים שיש בהעדפה של סקטור מסוים בהגרלה.

אלון שוסטר: אני שמח שהגענו להבנה עם האוצר, עם משרד שיכון, עם משרד המשפטים על כך שנקים ועדה שתבשיל ותוכל לתת גם בתחום הזה את הסיוע.

אלון שוסטר: אם אני הולך יותר מ-30 שנה אחורה, ואני כבר איזה 10 שנים במילואים, אז במלחמת המפרץ עשיתי 100 ימי מילואים.

אלון שוסטר: למדתי אז מתמטיקה ומדעי המחשב.

אלון שוסטר: כשקיבלתי 54 במבחן כי היה לי קשה להתכונן, באתי לפרופסור לאלגברה 1 כדי לקושש כמה נקודות כי זיהיתי טעות שלו.

אלון שוסטר: כשבאתי לבקש את השתיים-שלוש נקודות, הוא בדק בעיון רב ואמר: "תוך כדי שעלעלתי מצאתי שתיים-שלוש נקודות שאני צריך להוריד לך, לכן תישאר ככה, אל תבוא יותר".

אלון שוסטר: אני רואה את הנשים והגברים איך הם חדורים.

אלון שוסטר: אנחנו זקוקים לכם, צריכים אתכם.

אלון שוסטר: אנחנו צריכים לעשות את האיזונים הנכונים.

אלון שוסטר: הנושא הזה הוא סוג של איזון בין צדק לבין שוויון שצריך לעשות ואני מאוד מקווה שנצליח לעמוד בו.

נירה שפק: החשיבות של צה"ל בשילוב נשים הוא גם כלכלי וגם מעבר - בצריבה התודעתית.

נירה שפק: במערך המילואים, מכיוון שהוא ארוך יותר ממערך הסדיר, יש לצה"ל אפשרות לראות את החברה האזרחית כולה.

נירה שפק: כשמוניתי להיות מפקדת נפה באוגדת עזה – בני גנץ, שהיה אז הרמטכ"ל, אמר שנפל דבר מאז קום העם היהודי בכך שיש אישה אל"מית מח"טית - הבן שלי אחרי חודשיים התקשר אלי ואמר לי: "אימא, אני צריך טיפול נפשי".

נירה שפק: שאלתי אותו: "למה?", והוא אמר: "אבא קיבל איגרת מאשת הרמטכ"ל שבה כתוב: ברוכה הבאה לארגון ממ"ש – מדברות, משתפות, שואלות".

נירה שפק: הבנתי שכדאי שיבינו שיש גם נשים בתפקיד ושאני אספר את זה בערב כשיתכנסו כל מפקדי הנפות של פיקוד הדרום.

נירה שפק: כשהגענו לבית של אחד ממפקדי הנפות, הנשים אמרו לי: "את לא תראי אותו בבית", כי גם לנשים היה ברור שאם יש אל"מ בחדר זה חייב להיות גבר.

נירה שפק: זה משהו שאני הולכת איתו כל הזמן.

נירה שפק: אלו הצריבות התודעתיות שאנחנו מקבלות בתור נשים.

נירה שפק: כשהייתי קצינת אג"ם במו"ס וקצינת אג"ם במל"י אז בנופש מפקדים בעלי היה מקבל צלליות ועיתון "לאישה".

נירה שפק: נתנו אז בושם לבת הזוג - גם זה הגיע שיעוף מהעולם.

נירה שפק: אפשר, אולי, לתת משחק משפחתי בגלל שהרבה זמן לא נמצאים בבית.

נירה שפק: אנחנו היום כאילו במקום אחר אבל לא באמת במקום אחר, לכן ודמני, לצערו או לשמחתו, כל פעם מקבל ממני את ניתוח האחוזים של קידום נשים.

נירה שפק: חשוב לי שנתגמל ונתמרץ את מערך המילואים וגם נפעל לזה שמהתגמול ומהתמרוץ הזה ייהנו יותר נשים.

נירה שפק: דרך אגב, זה טוב לתא המשפחתי, זה לא רק טוב לנשים.

נירה שפק: בעלי היה רוצה שאני ארוויח יותר, לכן זאת לא רק בעיה שלי, זאת בעיה של שנינו.

נירה שפק: אולי כדאי שנחשוב על תכנית תמרוץ, יושב-ראש השדולה ויושב-ראש ועדת המשנה לכוח אדם בצה"ל.

נירה שפק: קיבלתי פניות מסטודנטים ואנשים שעובדים בחצי משרה על כך שעושים להם את החישוב לפי השכר החודשי והם נפגעים כלכלית מזה.

נירה שפק: אני מאוד שמחה לשמוע שזה ייבחן.

נירה שפק: אני מאמינה שכשאומרים שזה ייבחן, זה ייבחן בצורה מצוינת.

נירה שפק: הנושא האחרון שאני רוצה לדבר עליו שמשפיע על החברה הישראלית בכללותה ועל הרציפות התפקודית והמשק זה הנושא של הצווים.

נירה שפק: אני לא יודעת אם יודעים על ההבדל בין צו 8, צו 9 לבין קריאה חריגה.

נירה שפק: יש לזה משמעויות כלכליות שאנחנו נדון בהן בוועדת הכספים כדי לראות שאנחנו לא פוגעים במשק שלא לצורך.

אמיר ודמני: מדובר ב-120,000 משרתי מילואים פעילים מתוך כמעט 3.2 מיליון אנשים בגילאי 22 עד 45.

אמיר ודמני: כל דרך להוקיר את פעילותם חשובה לנו כצבא, לכן עסקנו בשנה האחרונה במתן שורה של הטבות שמטרתן הוקרה ותגמול.

אמיר ודמני: התגמול המותאם חוצה שנה הביא למקסום של התגמול רטרואקטיבית.

אמיר ודמני: היו שורה של הטבות נוספות, כמו מענק לימודים לס' מ"פ.

אמיר ודמני: השנה ניתן 100 מלגות כאלו לכאלה שהולכים להיות מ"פ.

אמיר ודמני: היו נושאים של מענה לתעסוקה המבצעית, רכיבים לוגיסטיים כמו מזון, כמו רכב, כמו סל גמישות למדד, כמו נופש מ"פ, ודברים נוספים שאני לא אגע בהם.

אמיר ודמני: במסגרת החלטת ממשלה קיבלנו שורה של החלטות בנושאים שונים, כשאחת מהן היא בנושא המפקדים במילואים, שם הוסדרו זכויות כמו הנחה של 25% בארנונה ל-100 מטר הראשונים.

אלכס קושניר: מתי זה נכנס לתוקף?

אמיר ודמני: עכשיו אנחנו נמצאים במנגנון היישום ששמנו לעצמנו להשלים עד סוף השנה.

אמיר ודמני: כשמשרת המילואים יפנה לרשות, אנחנו אלה שניתן את האינדיקציה ונסכם את המנגנון.

אמיר ודמני: הדבר השני זה ההטבה של חופשה בישראל שאנחנו מתכוונים להפעיל דרך מועדון "בהצדעה".

אמיר ודמני: את הגדלת תגמול מפקד פעיל משיעור של חצי נקודת זיכוי לנקודה אנחנו כבר עושים, ונקודות לקניית ציוד ספורט זה דבר שאנחנו עושים בתוך הצבא.

אמיר ודמני: כל זה לגבי המפקדים.

אלכס קושניר: מפקד זה קצין או שזה לוחם?

אמיר ודמני: מפקד זה מ"פ ומעלה.

אמיר ודמני: החלטה נוספת היא שינוי בהגדרת משרת מילואים פעיל.

אמיר ודמני: ההגדרה כלפי לוחמים משתנה.

אמיר ודמני: אם ההגדרה הרגילה היא 20 ימים בשלוש שנים, פה ההגדרה היא 15 ימים בשלוש שנים, מה שמכניס סדר גודל של כ-10,000 משרתי מילואים לוחמים נוספים לתוך הנושא הזה של משרת מילואים פעיל שמקנה שורה ארוכה של הטבות.

אמיר ודמני: זה גם הנחות באגרות, התאמות לסטודנטים, זכאות למועדון "בהצדעה", ודברים נוספים.

אמיר ודמני: סוכם בהחלטת ממשלה שיהיה מודל תמרוץ למשרתות מילואים פעילות תוך 90 יום.

אמיר ודמני: אנחנו מוכנים עם תזכיר לשני שינויים בחוק הביטוח הלאומי.

אמיר ודמני: הראשון זה משפרי שכר.

אמיר ודמני: מי שהעלה את שכרו ערב השירות ב-25%, החישוב של השכר לא יהיה הממוצע של שלושת החודשים אלא הגבוה ביניהם.

אמיר ודמני: זה נושא מסוכם שניתן לאשר אותו בתקנה, לפי חוות הדעת המשפטית שקיבלנו, ואנחנו עתידים לעשות את זה בוועדת העבודה והרווחה.

אמיר ודמני: השינוי השני זה העלאת ערך התגמול המינימאלי ליום מילואים למי שאינו עובד מ-204 שקלים ל-244.

אמיר ודמני: זה מצריך שינוי חקיקה, שינוי של חוק המילואים, עדכון של חוק המילואים.

אמיר ודמני: אנחנו עתידים להגיש שורה של נושאים שאנחנו רוצים לתקן בחוק המילואים, כשזה יהיה אחד מהם.

אמיר ודמני: אנחנו עכשיו בעבודה להסדרת הנושא של העדפה בהגרלת דירה להשכיר.

אמיר ודמני: סעיף נוסף זה הקמת קבוצות כושר קרבי בסבסוד של משרד התרבות ומשרד הביטחון ב-30 הישובים שיש בהם משרתי מילואים.

אמיר ודמני: יש סעיף שמקנה לסטודנטים שנקראו בצו קריאה חריג לצו 8 ו-9 את אותן הטבות.

אמיר ודמני: סעיף נוסף מגדיל את מלגת הפר"ח לסטודנטים מ-9,100 שקלים ל-10,000 שקלים.

אמיר ודמני: יש עוד סעיפים שקשורים למאיץ עסקי, לאקסלרטורים, לסטארט-אפים של משרתי מילואים.

אמיר ודמני: בנושא של הוקרת מעסיקים של משרתי מילואים פעילים אנחנו רוצים להמשיך לטפל, כי זה נושא שאנחנו נותנים לו פחות מענה היום.

אמיר ודמני: אנחנו נמצאים בעבודות נוספות על העמקת התגמולים, בעיקר בגין אימונים, בגין העובדה שנתוני ההתייצבות לאימונים לא מספיק גבוהים.

אמיר ודמני: אנחנו מדברים על השקעה בשנת 2021 של כ-2.2 מיליארד שקל, כש-1.5 או קצת יותר בימ"מ, היתר בתגמולים.

אמיר ודמני: יש תגמול שאנחנו נותנים מהיום ה-10 במדרגות שעולות מעבר לימי מילואים מ-1,338 עד 5,300 ש"ח, ותגמול מיוחד של 133 שקלים שאנחנו נותנים מהיום ה-32 עד היום ה-60.

אמיר ודמני: אנחנו עכשיו עובדים גם על תגמול לימים 5 עד 10, שזאת עבודה שאנחנו עושים בתוך הצבא, וגם לשדרג ולדייק את המענה לתגמול של החזר הוצאות נסיעה.

אמיר ודמני: עלו במהלך היום מספר הצעות גם בנושא של עצמאים וגם בנושא של מעסיקים ואנחנו נשתף פעולה עם כל מי שצריך כדי לחזק את משרתי המילואים גם בתחומים האלה.

אמיר ודמני: אנחנו עכשיו עסוקים בהטבות נוספות לשנת 2023.

אמיר ודמני: אנחנו עושים כרגע עבודה על דברים עוד יותר משמעותיים.

אמיר ודמני: השאיפה שזה יהיה, כמובן עם דחיפה גם שלכם, עם כלל המשרדי הממשלה, לא רק עם מערכת הביטחון כפי שהיה בהצעה האחרונה.

אלכס קושניר: תודה רבה.

אלכס קושניר: אופיר כהן, יו"ר העמותה למען משרתי מילואים.

אופיר כהן: תודה רבה על הכינוס של הוועדה ועל היום הנפלא הזה שחשוב מאוד בכל העשייה שבונה את המנגנונים ושומרת על אנשי המילואים.

אופיר כהן: אם חייל נהרג במלחמה, ביטוח החיים שהוא עשה ושילם עליו פרמיה לא תקף.

אופיר כהן: זה מדהים, אבל עד היום זה היה כך.

אופיר כהן: המדהים הוא שזה גם היה תקף לגבי אובדן כושר עבודה אבל לשמחתנו את זה הצלחנו לשנות לפני ארבע שנים.

אופיר כהן: ועדת הכספים היא ועדה נורא מרכזית - הרבה מאוד מהנושאים שאנחנו מדברים עליהם מתורגמים בסוף לענייני כסף.

אופיר כהן: אני רוצה להעלות כמה נקודות שמתורגמות לכסף שקשורות לבקשות שלנו, לרצונות שלנו ולתיקונים שאנחנו מבקשים להרבה עיוותים שעדיין קיימים בהקשרי מילואים.

אופיר כהן: אחד, ודיבר על זה מקודם תת אלוף ודמני, זה התיקון של התשלום לפי שכר מעודכן.

אופיר כהן: אדם שהתחיל היום עבודה חדשה ובמקביל התחיל מילואים בחודש הראשון, אז או שהמעסיק שלו נדפק או שהאדם נדפק.

אופיר כהן: למה?

אופיר כהן: כי הוא מקבל את השכר לפי שלושת החודשים האחרונים כשהוא היה מובטל, מה שאומר שהוא לא מקבל את התגמול המלא של השכר שהמעסיק שלו משלם.

אופיר כהן: זה דבר נוראי שאנחנו חייבים לתקן, כי זה פוגע במעסיקים ובחיילי המילואים.

אלכס קושניר: זה דורש חקיקה?

אמיר ודמני: בעוד שבועיים זה משתנה.

אמיר ודמני: כל סיפור משפרי השכר נפתר ביחד עם ביטוח לאומי.

אמיר ודמני: בעוד שבועיים אמורה להיות ועדת עבודה, ושם זה אמור להיכנס - -

אלכס קושניר: זה אישור תקנות?

אמיר ודמני: כן, זו תקנה.

אופיר כהן: אני מעלה את זה גם פה, כי בסופו של דבר כל עניין של עוד שבועיים, בטח בחיים שאנחנו מכירים פה, יכול להשתנות.

אופיר כהן: עדכון שכר המינימום למשרת המילואים.

אופיר כהן: חייל מילואים שהוא מובטל מקבל את המינימום - 5,800 שקל.

אופיר כהן: אנחנו מבקשים שזה יוצמד לשכר הממוצע במשק.

אופיר כהן: חייל מילואים שבא לבצע מילואים לא צריך להרוויח את מה שהוא הרוויח כמובטל, הוא צריך לקבל את השכר הממוצע במשק, כי בסוף המילואים הם עבודה קשה.

אופיר כהן: הורדת המס על התגמול הנוסף.

אופיר כהן: יש היום מס של 25% על התגמול הנוסף שחייל מילואים מקבל עד היום ה-37.

אופיר כהן: אנחנו מבקשים לבטל את המס הזה.

אופיר כהן: את המס על התגמול המיוחד הצלחנו לבטל בעבר, נותר מס של 25% על התגמול הנוסף.

אופיר כהן: סטודנט שיכול להיות שנמצא בדרגת מס של 10%, אין צורך שישלם מס של 25%.

אופיר כהן: ההחלטה הגורפת הגנרית הזאת לא באמת רלוונטית לכל החיים.

אופיר כהן: שינוי נוסחת חישוב תגמול הביטוח הלאומי.

אופיר כהן: החישוב היום הוא לפי 30 יום.

אופיר כהן: אמנם מקבלים 140%, אבל על השישי-שבת שהוא עושה הוא לא מקבל כסף.

אופיר כהן: אנחנו מבקשים כבר הרבה שנים שהחישוב יילקח לפי ימי העבודה, שזה שכר חלקי 21.67 ימי עבודה בחודש.

אופיר כהן: עדכון סכום התגמול המיוחד.

אופיר כהן: סכום התגמול המיוחד לא עודכן משנת 1998 כשהוא נחקק.

אופיר כהן: אנחנו מבקשים שהוא יוצמד למדד לפחות מהיום ואילך.

אופיר כהן: שינוי הגדרת מילואימניק פעיל.

אופיר כהן: אנחנו מבקשים להוריד את זה לרף נמוך יותר, כי זה מכניס אוכלוסייה גדולה יותר.

אופיר כהן: כל חייל שזמין לקריאת מילואים ומבצע כמה ימי מילואים בשנה צריך להיות בתוך ההגדרה הזאת.

אופיר כהן: זה לא עולה כסף, זה רק מגדיל את האוכלוסייה הזאת שבסופו של דבר נמצאת במעין מועדון צרכנות שיכולים לתת לה כל מיני הטבות.

אופיר כהן: ההטבות האלו לא עולות כל כך הרבה כסף - זה באמת כסף קטן למדינה.

אופיר כהן: אגב, הכסף הזה לא צריך להגיע ישירות מהצבא.

אופיר כהן: כל שקל שיש לצבא שמופנה למילואים צריך ללכת לאימונים ולציוד.

אופיר כהן: צריכים למצוא את מקורות התקציב, שזה חלק מהעבודה של הוועדה הזאת, כדי לשלם את ההטבות, השינויים, הפיצויים והשיפויים שאנחנו מבקשים לכל חיילי המילואים.

אופיר כהן: בעניין ההטבות, שזה הנושא הכי חי, אנחנו מברכים על העבודה המצוינת שאכ"א ביצעה, ההטבות האלו הן נפלאות.

אופיר כהן: בתקשורת עלו כל מיני ידיעות על כך שזה רק למפקדים, אבל זה לא נכון.

אופיר כהן: ההטבות האלו הן גם לחיילים וגם למפקדים.

אופיר כהן: יש לנו סייג קטן לגבי ההבחנה בין מפקד שהוא מפקד בעורף, לבין מפקד שהוא מפקד לוחם.

אופיר כהן: מפקד, לא משנה אם הוא בעורף או לוחם, מבצע את אותה עבודת פיקוד – הוא צריך לנהל את הפלוגה שלו, לנהל את הגדוד שלו, והעבודה היום יומית שהוא מבצע מתבצעת לא משנה איזה מפקד הוא.

אופיר כהן: אנחנו מסתייגים מההבחנה הזאת והיינו שמחים אם היא תרד או תתוקן.

אופיר כהן: בדיון הקודם הייתה סערה שלא קשורה לענייני מילואים.

אופיר כהן: עניין המילואים הוא עניין טהור.

אופיר כהן: אסור בשום פנים ואופן שלדיונים האלה ייכנסו שיקולים שהם לא שיקולים של מילואים.

אופיר כהן: מכיוון שהיום הזה לא הסתיים עדיין, יש לנו עוד טקס ואחר כך דיון במליאה, אני פונה אליכם, חברי הבית, לשמור את העניין הזה כטהור.

אלכס קושניר: תודה רבה, אמרת מילים חשובות לעניין ההטבות.

אלכס קושניר: לגבי מה שאמרת בסוף, אנחנו בהחלט ניקח את המלצתך ונמלא אותה ככל שאנחנו יכולים.

אלכס קושניר: עניין המילואים, אמרתי את זה בתחילת הדיון, זה אולי הקונצנזוס האחרון או אחד האחרונים שנשאר כאן - וכך צריך להמשיך ולהיות.

אלכס קושניר: טל לוי, פורום המילואימניות, בבקשה.

טל לוי: שני נושאים קשורים אלינו.

טל לוי: נושא אחד קשור לסיפור של חופשת הלידה.

טל לוי: יש בשורות טובות היום ברמה של הפטור, אבל השכר שמשולם במילואים אחרי חופשת הלידה שנגזר מהמענק עצמו ומהווה פגיעה במשרתת המילואים זה משהו שנשמח שתיעשה עליו עבודת מטה מחודשת.

טל לוי: נשאלה השאלה, האם מילואימניקיות צריכות הטבות מיוחדות בשביל לצאת ולעשות מילואים.

טל לוי: העמדה הרשמית שלנו היא שאנחנו לא צריכות הטבות מיוחדות, המוטיבציה שלנו גבוהה מאוד לשירות.

טל לוי: אנחנו כן חושבות שנכון יהיה לתת הטבות להורים, להקל על הורים לילדים צעירים לצאת החוצה ולשרת.

דביר אינברג: מדובר על אחוז אחד מאוכלוסיית מדינת ישראל שמשרת במילואים בפועל.

דביר אינברג: האחוז הזה צריך לקבל תגמול עודף.

דביר אינברג: היה דין ודברים עם חבר הכנסת מהאופוזיציה - היו בדברים שלו הרבה אמת.

דביר אינברג: אם המדינה רוצה לתגמל היא יודעת איך, היא יכולה, אבל כנראה שאותנו היא קצת פחות רוצה.

דביר אינברג: הנחות בארנונה של 25% לאוכלוסיית המפקדים, בערך 2,600 איש, זה יפה מאוד, אבל זה צריך להיות לכולם.

דביר אינברג: אני מבין שיש כוונות טובות ובאמת יש רצון טוב, לפחות מול הגורמים שאנחנו עובדים איתם בצה"ל, אבל זה עדיין לא מספיק.

דביר אינברג: אני מעסיק היום רק אנשי מילואים קרביים.

דביר אינברג: העלות על כל עובד שלי שהולך למילואים והשכר שלו הוא 10,000 היא 13,000.

דביר אינברג: איך יכול להיות שהמדינה משלמת לי רק 10,000?

דביר אינברג: האם מדינת ישראל בשנת 2022 מצפה שעסקים קטנים ובינוניים ישלמו 30% מהחשבון הפרטי שלהם?

דביר אינברג: על מה ולמה?

דביר אינברג: עשיתם כבר את הצעד הזה לכיוון העצמאים שמקבלים 125% - הם צריכים לקבל 130% - אבל גם המעסיקים צריכים לקבל את אותו דבר.

דביר אינברג: לפחות תשוו לעצמאים.

דביר אינברג: אין שום סיבה שעסק קטן ובינוני יממן את המדינה עבור שירות מילואים של עובד שלו - זה פשוט בלתי סביר.

דביר אינברג: יש הטבות נחמדות של ספורט, אבל העניין המהותי הוא שמעסיקים קטנים ובינוניים, שהם רוב העסקים במשק, נדרשים לממן את מדינת ישראל עבור שירות המילואים שלה.

דביר אינברג: כולם אומרים לי שאני צודק, אבל אני לא מקבל תשובה מוועדת הכלכלה ומוועדת הכספים.

אלכס קושניר: אלי לא פנית עם זה.

אלכס קושניר: זאת פעם ראשונה שאני שומע.

דביר אינברג: אני חוזר ואומר את זה בכל הוועדות בכנסת וגם עכשיו, למרות שכבר החבר'ה מימיני ומשמאלי שמעו אותי כמו תוכי.

דביר אינברג: אני אומר שזה לא סביר ולא הגיוני.

דביר אינברג: כשהמדינה רוצה היא יודעת לעשות את זה.

אלכס קושניר: האם צה"ל יכול להתייחס לטענה הזאת?

אמיר ודמני: זה מה שהכנו במסגרת המשאבים שעמדו לרשותנו.

אמיר ודמני: אנחנו עכשיו מכינים הצעות ל-2023 שבהן ניקח בחשבון גם את הנושא של מעסיקים, גם את הנושא שנוגע לתמיכה באנשים שעובדים במשמרות, וגם דברים אחרים שעלו פה במהלך היום.

אמיר ודמני: אנחנו נגיע עם המשמעויות ונראה מה ניתן לבצע.

דביר אינברג: אין לי טענה אליהם, יש לי טענה לממשלה.

דביר אינברג: יש דברים קטנים שבכלל לא דורשים כסף, רק עניין של קצת תשומת לב וטיפה עבודה יותר קשה ממי שאמון על כך.

דביר אינברג: יש את התגמול המיוחד שכל מילואימניק מקבל באפריל.

דביר אינברג: למה הוא צריך לקבל את זה אחרי שנה וחצי?

דביר אינברג: תחשבו שאני בתור מ"פ מילואים כשהייתי קורא לחיילים שלי להגיע זה היה מאוד קשה.

דביר אינברג: ביחידות המיוחדות זה קל, יש עודף, אפילו משחררים אנשים הביתה רק בגלל שהם עשו אפצ'י.

דביר אינברג: בגדודים הלוחמים זה מאוד קשה.

דביר אינברג: זה הולך ונהיה יותר ויותר קשה לגייס, בייחוד את האוכלוסיות הצעירות.

דביר אינברג: אם הייתי יכול להגיד לאותו אחד, "דע לך, דני, יש תגמול מיוחד של 3,000 שקל שאתה הולך לקבל עוד חודש", זה היה עוזר לי כמפקד, כי בסופו של דבר המשפחה נפגעת, המעסיק רוצה לפטר.

דביר אינברג: אם החייל הגיע לרף שמגיע לו, תשלמו לו מיד אחרי המילואים, למה לחכות עם זה?

דביר אינברג: יש אוכלוסייה של סטודנטים שפונה אלינו.

דביר אינברג: עכשיו עשו צעד לכיוון של הסטודנטים בזה שמתחשבים בשכר הגבוה ביניהם, אבל זה עדיין לא מספיק.

דביר אינברג: מלצר שמקבל 500 שקל ליום אבל עובד רק יומיים, ברגע שקוראים לו לאימון של שבוע הוא לא יקבל עבור שבעה ימי עבודה, הוא יקבל את מה שהוא עושה בממוצע החודשי שלו.

דביר אינברג: זאת תוספת תקציבית שאני לא בטוח שצה"ל הוא הכתובת.

דביר אינברג: אני לא יודע אם זה שייך לוועדת הכספים, אבל המל"ג מתוקצב על ידכם.

דביר אינברג: תדעו לכם שיש חוסר אחידות ביחס של המכללות והאוניברסיטאות לסטודנטים.

דביר אינברג: כבר יש ממוני מילואים בכל מכללה ומכללה, רק שהיחס שלהם למילואים משתנה ממקום למקום בהתאם לאופי הפוליטי של אותו מוסד.

דביר אינברג: יכול להיות מצב שממונה מילואים שמקבל תקציב מאותו מוסד דואג רק להוציא ולת"מים.

דביר אינברג: אני בתור מפקד מילואים מצפה שממונה המילואים באוניברסיטת חיפה ידאג לשיעורי עזר לסטודנט שהפסיד שבועיים חומר קריטי.

דביר אינברג: שלא יעזור להגיש ולת"ם כי באימונים לא יעזור ולת"ם.

דביר אינברג: כשיש אימון גדודי זה או שאתה נמצא בו, או שהפעם הבאה שתבוא זה בעוד שנתיים.

דביר אינברג: לגבי ממוני מילואים, ודיברנו על זה עם תת אלוף ודמני, צריך לרדת לרזולוציה של כל מוסד אוניברסיטאי או מכללה כדי לראות שזה באמת קורה ונותנים את היחס העודף לאותם משרתי מילואים שנפגעים וצריכים שיעורי עזר בהשלמת החומר.

דביר אינברג: יש ענף נפגעים בצה"ל - ראיתי את אחת הנציגות שלו שהייתה בוועדה הקודמת.

דביר אינברג: מדובר במילואימניקים שנותנים את הבשורה האיומה מכל.

דביר אינברג: מדובר על מאות מקרים בשנה.

דביר אינברג: מבקשים מאותם אנשי מילואים בענף נפגעים להיות בכוננות.

דביר אינברג: מה זה אומר להיות בכוננות?

דביר אינברג: מצפים מהם שהם יהיו בכוננות 80 ימים בשנה.

דביר אינברג: הם לא יכולים לתכנן שום מפגש משפחתי, שום נסיעה לחו"ל או משהו חיוני מהעבודה, כי הם עשויים להיות מוקפצים בשתיים בלילה להודיע לאותה משפחה אומללה שליקר לה מכל קרה משהו.

דביר אינברג: ואני שואל, האם לא צריך לתגמל את אותם אנשים שנמצאים בכוננות.

אמיר ודמני: דביר, נתנו לזה כבר מענה.

אלכס קושניר: אוראל יפרח מ"דירה להשכיר", בבקשה.

אוראל יפרח: אנחנו כמעט שנה עובדים כדי לראות איך אנחנו נותנים איזה שהוא מענה באמצעות הפרויקטים של המדינה שאנחנו מבצעים לאותה אוכלוסייה שאנחנו מדברים עליה, לאותם משקי בית שהם משרתי מילואים פעילים.

אוראל יפרח: 58% מאלה שגרים בשכירות במדינת ישראל הם צעירים עד גיל 40.

אוראל יפרח: משק בית כיום מוציא על דיור, בין אם מדובר בשכירות ובין אם מדובר בבעלות, סדר גודל של 35% מההכנסה ברוטו שלו.

אוראל יפרח: אם נצליח במהלך שאנחנו מנסים לעשות ליצור עדיפות לחיילי מילואים פעילים, נצליח לחסוך למשק בית כזה בין 7% ל-12% מההכנסה ברוטו שלו.

אלכס קושניר: מה צריך כדי שתצליחו?

אוראל יפרח: כרגע אנחנו בודקים את ההיבטים המשפטים של איך ניתן לטפל בזה עם משרד המשפטים ועם משרד השיכון.

אוראל יפרח: במקביל אנחנו מתחילים בתהליכים הביצועיים של הפעולה הזאת.

אוראל יפרח: בהגרלות של המכרזים הקרובים שלנו, במידה ונקבל את האישור המשפטי, אנחנו רוצים להכניס התניות ליזמים כדי שיוכלו לאפשר סיכויים גבוהים יותר לאותה אוכלוסייה.

אלכס קושניר: מה הצפי לביצוע?

אוראל יפרח: אנחנו תלויים בהיבט המשפטי.

אוראל יפרח: אם יגידו לי היום בערב שהנושא הזה עובד, זה יהיה תוך שבוע-שבועיים.

אלכס קושניר: משרד השיכון, בבקשה.

יוסי חדד: אני רוצה לציין את אכ"א, את הפעילות של אמיר ובני, וכמובן את סגן שר הביטחון שהוביל את זה בשנה האחרונה להחלטת ממשלה.

יוסי חדד: כאיש מילואים אני יכול להגיד שזה טיפה בים.

יוסי חדד: כמשרד השיכון נעשה הכל כדי לעמוד בהטבה שניתנה.

יוסי חדד: יש פה את הבירוקרטיה בהיבט של התחום המשפטי.

יוסי חדד: גם הראייה של המנכ"ל שלי היא להיטיב עם חיילי המילואים בנושא של דירה להשכיר.

מירב בן ארי: התחלנו עם התמלוגים וההטבות ביחד עם סגן השר בוועדת המנכ"לים שקיימנו.

מירב בן ארי: התהליך הבשיל והגיע למספר הטבות ותגמולים שמי שנושא בעיקר הנטל בסיפור הזה, כמו שציין גם ודמני, זה משרד הביטחון.

מירב בן ארי: הייתי שמח אם מהיום ומהוועדה הזאת היינו יוצאים לתהליכים שמביאים את שאר המשרדים לתוך התהליך, כדי שנוכל להביא דברים משמעותיים ובשורות משמעותיות למערך המילואים.

מירב בן ארי: מערך המילואים עושה את מה שהוא עושה לא בשביל ההטבות, לא בשביל התגמולים, לא בשביל ההטבה לדיור או בשביל הטבה כזאת או אחרת במס - הוא עושה את זה בשביל מדינת ישראל, בשביל עם ישראל ובשביל חשיבות המשימה הלאומית שהוא רואה בדבר הזה.

מירב בן ארי: המדינה, בוודאי ביום כזה, צריכה לראות את הדבר הזה מול עיניה, להוקיר תודה, ולהגיד שהיא שמה על ראש שמחתה את המערך הזה.

אלכס קושניר: אני אסכם את הדיון הזה בכמה מילים.

אלכס קושניר: אני לא אחזור על המילים הגדולות של תודות והוקרה, כי אני חושב שזה ברור לכולם וזה נאמר כאן.

אלכס קושניר: בכל הנושא של הטבות בדיור נעשה אחר כך פגישה יותר מעמיקה, כדי להבין איפה הדברים עובדים, מה המכשולים המשפטיים ואיך לפתור את זה.

אלכס קושניר: שלושה ראשי עמותות דיברו כאן על כל מיני סוגיות - רשמתי את חלקן.

אלכס קושניר: אנחנו נקבע פגישות עבודה קצת יותר מסודרות, כדי להבין לעומק איפה הנקודות עומדות ומה ועדת כספים יכולה לעשות.

אלכס קושניר: ראיתי פה כל מיני דברים שקשורים למיסוי ולפיצוי של עסקים.

אלכס קושניר: אני חושב שזאת הבמה, שזה החדר שיכול לפתור את הבעיות האלו.

אלכס קושניר: נעשה פגישה, כי חלק מהדברים שמעתי פה פעם ראשונה.

אלכס קושניר: כפי שפתרנו את הסיפור של מענק מילואים חוצה שנה קלנדרית, כך גם חלק מהדברים נוכל לפתור כאן.

אלכס קושניר: ושוב פעם, תודה רבה לכם.